Horft er nú til þess að loka Hvalfjarðargöngum vegna malbikunar síðustu helgi aprílmánaðar , frá föstudagskvöldi 24. apríl til mánudagsmorguns 27. apríl . Endanleg ákvörðun verður tekin þegar nær dregur og kynnt þá . Í framhaldinu er gert ráð fyrir að loka fyrir umferð í þrjár nætur , frá miðnætti til kl. 6 að morgni 28. - 30. apríl vegna hefðbundins viðhalds og „ vorhreingerningar “ í göngunum . Til stóð að malbika akreinina frá suðri til norðurs um síðastliðna helgi en því var slegið á frest þegar spáð var enn einum óveðurshvellinum – sem gekk síðan eftir . Veðurútlit um komandi helgi er heldur ekki nægilega hagstætt til malbikunar og því er horft til síðustu helgar í apríl . Þessi áform eru viðruð nú til að vegfarendur viti hvað til stendur en endanleg ákvörðun um að loka og malbika verður ekki tekin fyrr en í 17. viku , þegar spár um veður eru orðnar áreiðanlegar . Kapp er lagt á að ljúka malbikunarframkvæmdum núna á vordögum , áður en umferð þyngist með auknum straumi innlendra og erlendra ferðamanna um þjóðvegina , segir í frétt á vef Spalar .